Ο τ/κ χάρτης για εδαφικό αποσύρθηκε με απαίτηση Ακιντζί

Η τουρκοκυπριακή πλευρά απέσυρε τον χάρτη για το εδαφικό που κατέθεσε κατά τη διάρκεια των συνομιλιών για το Κυπριακό, ύστερα από απαίτηση του Τουρκοκύπριου ηγέτη, Μουσταφά Ακιντζί.

Όπως μεταδίδεται από τα κατεχόμενα, ο Μπαρίς Μπουρτζού, εκπρόσωπος του Ακιντζί, δήλωσε ότι μετά το Κραν Μοντάνα, η ελληνοκυπριακή πλευρά ανακοίνωσε ότι απέσυρε όλες τις προτάσεις της και στη συνέχεια ο Ακιντζί είπε στα Ηνωμένα Έθνη ότι αποσύρεται ο χάρτης που είχε καταθέσει ο ίδιος και ζήτησε όπως του επιστραφεί.

Ας αναρωτηθεί ο καθένας τι επιχειρεί να πράξει ο κ. Ακιντζί με αυτή του την ενέργεια, ανέφερε ο Κυβερνητικός Εκπρόσωπος Νίκος Χριστοδουλίδης: Ξεκάθαρη η παρέμβαση του κ. Ακιντζί λίγες μέρες πριν τις εκλογές της Κυριακής. Θα γίνουν παραστάσεις στα Ηνωμένα Έθνη, ανέφερε ο κ. Χριστοδουλίδης.

ΔΙΑΒΑΣΤΕ ΕΠΙΣΗΣ: Γενεύη: Κατατέθηκαν οι χάρτες στο πλαίσιο του 28,2%-29,2%

Πάντως όπως είπε ο Μπουρτζού, ο χάρτης επιστράφηκε στον Ακιντζί το Δεκέμβριο, στην παρουσία της διαπραγματευτικής του ομάδας, και ως εκ τούτου δεν υπάρχει πρόταση στο τραπέζι για το εδαφικό.

Είπε, επίσης, ότι οι διαπραγματεύσεις διεξήχθησαν για έξι θέματα και πρόσθεσε ότι τίποτα δεν είναι συμφωνημένο έως ότου συμφωνηθούν όλα.

ΔΙΑΒΑΣΤΕ ΕΠΙΣΗΣ: «Μη κατάλληλος» για τους Τ/κ, ο χάρτης που κατέθεσε η ε/κ πλευρά

Υπενθυμίζεται ότι ο χάρτης της τουρκοκυπριακής πλευράς είχε κατατεθεί τον Ιανουάριο του 2017 κατά τη διάρκεια της πολυμερούς διάσκεψης για το Κυπριακό στη Γενεύη.

Τι δηλώνουν τα Ηνωμένα Έθνη

Τα Ηνωμένα Έθνη επέστρεψαν το χάρτη για το εδαφικό που κατατέθηκε από την τουρκοκυπριακή πλευρά στις 11 Ιανουαρίου 2017 στη Γενεύη, δήλωσε ο Εκπρόσωπος Τύπου των ΗΕ στην Κύπρο, Αλίμ Σιντίκ.



Κληθείς να σχολιάσει πληροφορίες από τα κατεχόμενα ότι η τ/κ πλευρά απέσυρε το χάρτη για το εδαφικό που κατέθεσε κατά τη διάρκεια των συνομιλιών για το Κυπριακό, ο κ. Σιντίκ είπε ότι «ύστερα από αίτημα του κ. Ακιντζί, τα ΗΕ επέστρεψαν το χάρτη που είχε καταθέσει στις 11 Ιανουαρίου του 2017 στη Γενεύη», προσθέτοντας ότι η Ειδική Αντιπρόσωπος και Αναπληρωτής Ειδική Σύμβουλος του ΓΓ του ΟΗΕ για την Κύπρο Ελίζαμπεθ Σπέχαρ ενημέρωσε την ελληνοκυπριακή πλευρά για αυτή την εξέλιξη.



«Και οι δύο ηγέτες εξέφρασαν τη δέσμευσή τους στο πλαίσιο του ΓΓ του ΟΗΕ, όπως αυτό τέθηκε στο Κραν Μοντανά τον Ιούλη του 2017», κατέληξε ο κ. Σιντίκ.

Μπουρτζιού: Στον Άιντε είχε μεταφερθεί η θέση Ακιντζί

Στον τέως Ειδικό Σύμβουλο του ΓΓ του ΟΗΕ για την Κύπρο, Εσπεν Μπαρθ Άιντε είχε μεταφέρει ο Τ/κ ηγέτης τη θέση του για το χάρτη στο εδαφικό, σύμφωνα με τουίτ του εκπροσώπου του Μουσταφά Ακιντζί.



Ο Μπαρίς Μπουρτζιού γράφει ότι ο Μουσταφά Ακιντζί (μετά την δήλωση του Προέδρου Αναστασιάδη ότι οι προτάσεις του δεν είναι πλέον στο τραπέζι) είχε φωνάξει στο γραφείο του τον κ. Έιντε που ήταν τότε ο Ειδικός Σύμβουλος του ΓΓ του ΟΗΕ και λέγοντάς του ότι πλέον ο χάρτης δεν είναι σε ισχύ, του ζήτησε την επιστροφή του.



Σε άλλο τουίτ του εν συνεχεία, ο εκπρόσωπος του κ. Ακιντζί γράφει ότι ο εν λόγω χάρτης παραδόθηκε στην τ/κ πλευρά τον Δεκέμβριο.

Πηγή: philenews / KYΠΕ